Uredba Sveta (ES) št. 1459/1999

z dne 24. junija 1999

o spremembi Uredbe (ES) št. 850/98 za ohranjevanje ribolovnih virov s tehničnimi ukrepi za varstvo nedoraslih morskih organizmov

SVET EVROPSKE SKUPNOSTI JE –

ob upoštevanju Pogodbe o ustanovitvi Evropske skupnosti in zlasti člena 37 pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju naslednjega:

(1) člen 47(1) Uredbe Sveta (ES) št. 850/98 z dne 30. marca 1998 za ohranjevanje ribolovnih virov s tehničnimi ukrepi za varstvo nedoraslih morskih organizmov [4] navaja, da se bo najpozneje v enem letu po začetku veljavnosti navedene uredbe Svet na podlagi predloga Komisije odločil o določitvi pravil za uporabo kombinacij velikosti mrežnih očes, ki se bodo uporabljala na dan začetka veljavnosti navedene uredbe;

(2) treba je podaljšati obvezno uporabo ladijskega dnevnika z vključitvijo ribiških plovil, ki so bila do zdaj izvzeta iz te obveznosti, da se zagotovi učinkovit nadzor, spremljanje in uveljavitev teh pravil glede uporabe kombinacij velikosti mrežnih očes in ribolovnih potovanj, ki zajemajo več kot eno regijo ali zemljepisno območje;

(3) zaradi tega je treba revidirati člena 4 in 15 Uredbe (ES) št. 850/98;

(4) Uredbo (ES) št. 850/98 je treba ustrezno spremeniti –

SPREJEL NASLEDNJO UREDBO:

Člen 1

Uredba (ES) št. 850/98 se spremeni:

(1) Člen 4 se nadomesti z naslednjim:

"Člen 4

1. Za vsako od regij ali zemljepisnih območij, navedenih v Prilogah I do V, in odvisno od primernosti glede časovnega obdobja, so ciljne vrste za vsak razpon velikosti mrežnih očes takšne, kakor je določeno v ustrezni prilogi.

2. (a) Med katerim koli ribolovnim potovanjem je uporaba katere koli kombinacije vlečnih mrež, ki imajo več kot en razpon velikosti mrežnega očesa, prepovedana

- v celotni regiji 1 in 2, razen Skagerraka in Kattegata, in odvisno od časovnega obdobja, kjer je to primerno, razen če velikosti mrežnih očes takih uporabljenih mrež niso v skladu z največ eno od dovoljenih kombinacij razponov mrežnih očes, določenih v Prilogi VIII in

- znotraj regije 3, razen razdelka IXa ICES vzhodno od zemljepisne dolžine 7°23′ 48″ Z, razen če velikosti mrežnih očes takih uporabljenih mrež niso v skladu z največ eno od dovoljenih kombinacij razponov mrežnih očes, določenih v Prilogi IX.

(b) Znotraj vsake od regij ali zemljepisnih območij, navedenih v Prilogah III, IV in V, in odvisno od časovnega obdobja, kjer je to primerno, je med katerim koli ribolovnim potovanjem dovoljena uporaba katere koli kombinacije vlečnih mrež v razponih velikosti mrežnih očes, določenih v ustrezni prilogi.

(c) Kapitani ribiških plovil, ki med katerim koli ribolovnim potovanjem ne izpolnjujejo ladijskega dnevnika v skladu z določbami člena 6 Uredbe (EGS) št. 2847/93, znotraj voda Skupnosti med navedenim potovanjem ne smejo uporabljati nobene kombinacije vlečnih mrež, ki imajo več kot en razpon velikosti mrežnega očesa. Ta zahteva ne velja za ribolovna potovanja znotraj ribolovnih vod Skupnosti v regijah 4, 5 in 6.

(d) Plovila lahko prevažajo na krovu med katerim koli ribolovnim potovanjem kakršno koli kombinacijo vlečnih mrež, ki imajo razpon mrežnih očes, ki niso skladni s pogoji iz pododstavkov (a) ali (b), pod pogojem, da so vse te mreže zvezane in zložene v skladu z določbami člena 20(1) Uredbe (EGS) št. 2847/93. Za vsako vlečno mrežo, ki ni zvezana in zložena v skladu s prej navedeno določbo, velja, kakor da je v uporabi.

(e) Kadarkoli ribiško plovilo ali več kot eno ribiško plovilo vleče istočasno več kakor eno mrežo, mora biti vsaka mreža istega razpona mrežnega očesa.

(f) Uporaba katere koli vlečne mreže z velikostjo mrežnega očesa:

- manj kakor 16 mm je prepovedana v regiji 3, razen v razdelku IXa ICES vzhodno od zemljepisne dolžine 7°23′ 48″ Z,

- manj kakor 40 mm je prepovedana v razdelku IXa ICES vzhodno od zemljepisne dolžine 7°23′ 48″ Z,

- manj kot 20 mm je prepovedana v regijah 4 in 5,

- manj kot 45 mm je prepovedana v regiji 6.

3. Kapitani ribiških plovil, ki med katerim koli ribolovnim potovanjem ne izpolnjujejo ladijskega dnevnika v skladu z določbami člena 6 Uredbe (EGS) št. 2847/93, ne smejo ribariti v več kakor eni od regij ali zemljepisnih območij, navedenih v Prilogah I do V. Ta zahteva se ne uporablja za plovila, ki med katerim koli ribolovnim potovanjem uporabljajo samo vlečne mreže z velikostjo mrežnega očesa 100 mm ali več.

4. (a) Za vsako ribolovno potovanje, med katerim se uporablja katera koli kombinacija vlečnih mrež z več kakor enim razponom mrežnega očesa, se prepove iztovarjanje, kadar:

(i) je ulov ujet v regijah 1 ali 2, razen v Skagerraku in Kattegatu, in je katera koli uporabljena mreža z velikostjo mrežnega očesa 100 mm ali več, razen če odstotna sestava ulova, obdržanega na krovu, ne izpolnjuje ustreznih pogojev iz Priloge X(A); ali

(ii) je ulov ujet v Skagerraku in Kattegatu in je katera koli uporabljena mreža z velikostjo mrežnega očesa 90 mm ali več, razen če odstotna sestava ulova, obdržanega na krovu, ne izpolnjuje ustreznih pogojev iz Priloge X(B); ali

(iii) je ulov ujet v regiji 3, razen v razdelku IXa ICES vzhodno od 7°23′ 48″ Z, in je katera koli uporabljena mreža z velikostjo mrežnega očesa 70 mm ali več, razen če odstotna sestava ulova, obdržanega na krovu, ne izpolnjuje ustreznih pogojev iz Priloge XI(A); ali

(iv) je ulov ujet v razdelku IXa ICES vzhodno od 7°23′ 48″ Z, in je katera koli uporabljena mreža z velikostjo mrežnega očesa 55 mm ali več, razen če odstotna sestava ulova, obdržanega na krovu, ne izpolnjuje ustreznih pogojev iz Priloge XI(B);

(b) Odstotna sestava ulova, ujetega znotraj vsakega od območij, navedenega v Prilogah I do V, z vsakim razponom uporabljenega mrežnega očesa in obdržanega na krovu, je v skladu z ustreznimi pogoji iz ustrezne priloge.

5. (a) Odstotek ciljnih vrst in drugih vrst se dobi tako, da se združijo vse količine ciljnih in drugih vrst, ki se obdržijo na krovu ali pretovorijo, kakor je določeno v Prilogah od I do V.

(b) Vendar se podrobna pravila za izračun odstotka ciljnih vrst in drugih vrst, obdržanih na krovu, ko so te ulovljene z mrežo ali mrežami, ki jih eno ali več kot eno ribiško plovilo vleče hkrati, sestavijo v skladu s postopkom iz člena 48.

6. Pred 31. majem 2001 države članice poročajo Komisiji o uporabi pogojev iz tega člena, člena 15 in ustreznih prilog. Komisija na podlagi teh poročil predloži ustrezne predloge. Svet na podlagi katerega koli takega predloga odloči pred 31. oktobrom 2001."

(2) Člen 15 se nadomesti z naslednjim besedilom:

"Člen 15

1. Količine ujetih morskih organizmov, ki presegajo dovoljene odstotke, določene v Prilogah od I do VII ter X in XI, ne smejo biti iztovorjene, temveč se pred iztovarjanjem vrnejo v morje.

2. Vsakič med ribolovnim potovanjem in po razvrščanju ulova je odstotek ciljnih vrst iz Prilog od I do VII, zadržanih na krovu, vsaj polovica minimalnih odstotkov ciljnih vrst, navedenih v teh prilogah.

3. Kapitani ribiških plovil, ki so dolžni izpolnjevati ladijski dnevnik, zagotovijo, da potem ko prvih 24 ur ribolovnega potovanja mine, mora biti zahteva po najnižjem odstotku ciljnih vrst, kakor je določeno v Prilogah od I do VII ter X in XI, izpolnjena v času vsakega izpolnjevanja ladijskega dnevnika skladno s pogoji, določenimi v členu 6 Uredbe (EGS) št. 2847/93.

4. Kadarkoli med ribolovnim potovanjem plovilo na novo zapluje v katero koli od regij ali zemljepisnih območij, navedenih v Prilogah od I do V, mora biti minimalni odstotek ciljnih vrst, določenih v Prilogah od I do VII ter X in XI, ulovljenih in obdržanih na krovu iz regije ali zemljepisnega območja, kjer je med tem potovanjem prej ribarilo, izpolnjen v dveh urah."

(3) Priloga X se nadomesti z naslednjo:

PRILOGA X

A. POGOJI ZA UPORABO NEKATERIH KOMBINACIJ VELIKOSTI MREŽNEGA OČESA V REGIJI 1 IN 2, RAZEN SKAGERRAKA IN KATTEGATA

1. Kombinacija velikosti mrežnega očesa: 16 do 31 mm + > = 100 mm

Ulov, obdržan na krovu ali iztovorjen, sestoji iz vsaj 50 % katere koli mešanice kozic (Pandalus montagui, Crangon spp. in Palaemon spp.).

2. Kombinacija velikosti mrežnega očesa: 32 do 54 mm + > = 100 mm

Ulov, obdržan na krovu ali iztovorjen, sestoji iz vsaj 20 % katere koli mešanice kozic (Crangon spp. Pandalus spp ., Palaemon spp., Parapenaeus longirostris);

ali

ulov, obdržan na krovu ali iztovorjen, sestoji iz vsaj 50 % katere koli mešanice tistih morskih organizmov, navedenih v Prilogi I, ki so ciljne vrste za velikosti mrežnih očes med 32 in 54 mm, razen kozic (Crangon spp. Pandalus spp ., Palaemon spp., Parapenaeus longirostris), in iz ne več kakor 15 % katere koli mešanice vrst, označenih v Prilogi I z znakom "y";

3. Kombinacija velikosti mrežnega očesa: 70 do 79 mm + > = 100 mm

Ulov, obdržan na krovu ali iztovorjen, sestoji iz vsaj 10 % katere koli mešanice tistih morskihorganizmov, navedenih v Prilogi I, ki so ciljne vrste za velikosti mrežnih očes med 70 in 79 mm.

4. Kombinacija velikosti mrežnega očesa: 80 do 99 mm + > = 100 mm

Ulov, obdržan na krovu ali iztovorjen, sestoji iz vsaj 50 % katere koli mešanice tistih morskih organizmov, navedenih v Prilogi I, ki so ciljne vrste za velikosti mrežnih očes med 80 in 99 mm.

B. POGOJI ZA UPORABO NEKATERIH KOMBINACIJ VELIKOSTI MREŽNEGA OČESA V SKAGERRAKU IN KATTEGATU

Kombinacija velikosti mrežnega očesa < = 89 mm + > = 90 mm

Ulov, obdržan na krovu ali iztovorjen, sestoji iz vsaj 10 % katere koli mešanice tistih morskih organizmov, navedenih v Prilogi I, ki so ciljne vrste za velikosti mrežnih očes med 70 in 89 mm.

4. Priloga XI se nadomesti z naslednjo:

PRILOGA XI

A. POGOJI ZA UPORABO NEKATERIH KOMBINACIJ VELIKOSTI MREŽNEGA OČESA V REGIJI 3, RAZEN RAZDELKA IXa ICES VZHODNO OD ZEMLJEPISNE DOLŽINE 7°23′ 48″ Z

1. Kombinacija velikosti mrežnega očesa: 16 do 31 mm + > = 70 mm

Ulov, obdržan na krovu ali iztovorjen, sestoji iz vsaj 40 % katere koli mešanice kozic (Pandalus montagui, Crangon spp. in Palaemon spp.) in plavajoče rakovice;

ali

Ulov, obdržan na krovu ali iztovorjen, sestoji iz vsaj 70 % katere koli mešanice tistih morskih organizmov, navedenih v Prilogi II, ki so ciljne vrste za velikosti mrežnih očes med 16 in 31 mm, razen kozic (Pandalus montagui, Crangon spp. in Palaemon spp.) in plavajoče rakovice.

2. Kombinacija velikosti mrežnega očesa: 32 do 54 mm + > = 70 mm

Ulov, obdržan na krovu ali iztovorjen, sestoji iz vsaj 70 % katere koli mešanice tistih morskih organizmov, navedenih v Prilogi II, ki so ciljne vrste za velikosti mrežnih očes med 32 in 54 mm, razen kozic (Pandalus spp., Crangon spp. in Palaemon spp.).

3. Kombinacija velikosti mrežnega očesa: 55 do 59 mm + > = 70 mm

Ulov, obdržan na krovu ali iztovorjen, sestoji iz vsaj 20 % katere koli mešanice kozic (Pandalus spp ., Crangon spp., Palaemon spp., Aristeus antennatus, Aristaeomorpha foliacea, Parapenaeus longirostris);

ali

Ulov, obdržan na krovu ali iztovorjen, sestoji iz vsaj 60 % katere koli mešanice tistih morskih organizmov, navedenih v Prilogi II, ki so ciljne vrste za velikosti mrežnih očes med 55 in 59 mm, razen kozic (Pandalus spp ., Crangon spp., Palaemon spp., Aristeus antennatus, Aristaeomorpha foliacea, Parapenaeus longirostris);

4. Kombinacija velikosti mrežnega očesa: 60 do 69 mm + > = 70 mm

Ulov, obdržan na krovu ali iztovorjen, sestoji iz vsaj 60 % katere koli mešanice tistih morskih organizmov, navedenih v Prilogi II, ki so ciljne vrste za velikosti mrežnih očes med 60 in 69 mm.

B. POGOJI ZA UPORABO NEKATERIH KOMBINACIJ VELIKOSTI MREŽNEGA OČESA V RAZDELKU IXa ICES VZHODNO OD ZEMLJEPISNE DOLŽINE 7°23′ 48″ Z

Kombinacija velikosti mrežnega očesa: 40-54 mm + > = 55 mm

Ulov, obdržan na krovu ali iztovorjen, sestoji iz vsaj 50 % katere koli mešanice tistih morskih organizmov, navedenih v Prilogi III, ki so ciljne vrste za velikosti mrežnih očes med 40 in 54 mm.

Člen 2

Ta uredba začne veljati dan po objavi v Uradnem listu Evropskih skupnosti.

Uporablja se od 1. januarja 2000.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 24. junija 1999

Za Svet

Predsednik

J. Trittin

[1] UL C 11, 15.1.1999, str. 9.

[2] UL C 177, 22.6.1999.

[3] UL C 138, 18.5.1999, str. 23.

[4] UL L 125, 27.4.1998, str. 1.

--------------------------------------------------